text: Polsk fange flygter fra arrest ved hjælp af sammenbundne lagner
  25 oktober 2019 kl. 13.37
  Torsdag eftermiddag lykkedes det en 39-årig polsk mand at flygte fra Aabenraa arrest. Han var anholdt for overtrædelse af indrejseforbud. 
  Ved hjælp af en række sammenbundne lagner flygtede en polsk mand torsdag eftermiddag fra Aabenraa arrest.
  Klokken var 16.47, da den 39-årige mand kæmpede sig over et hegn og ned ad de sammenbundne lagner, hvorefter han forsvandt af Løgumklostervej mod vest. 
  Nu efterlyser Syd- og Sønderjyllands Politi manden, der var anholdt for overtrædelse af indrejseforbud - og han betragtes derfor ikke som farlig. 
  Han beskrives som almindelig af bygning og 177 centimeter høj. Han har kort, sort hår, og da han forsvandt fra arresten var han iført grå joggingbukser og en mørk læderjakke.
  Har man oplysninger i sagen, skal man kontakte politiet på 1-1-4.
  39-årig polsk mand flygtede torsdag kl. 16.47 fra Aabenraa arrest over hegn og nedad sammenbundne lagner. Forsvandt ad Løgumklostervej mod vest. Han er alm. af bygning, 177 cm høj, kort sort hår. Iført grå joggingbukser og mørk læderjakke. Set noget? Ring 114 #politidk
  
  